钦定古今图书集成/明伦汇编/官常典/第555卷 > 张衮
## 钦定古今图书集成/明伦汇编/官常典/第555卷 > 张衮

按《魏书》本传，“衮字洪龙，上谷沮阳人也。祖翼，辽东太
守。父卓，昌黎太守。衮初为郡五官掾，纯厚笃实，好学
有文才。太祖为代王，选为左长史。从太祖征蠕蠕，蠕
蠕遁走，追之五六百里。诸部帅因衮言于太祖曰：‘今
贼远粮尽，不宜深入，请速还军’。太祖令衮问诸部帅：
‘若杀副马足三日食否’？皆言足也。太祖乃倍道追之”，
及于广漠赤地南林山下，大破之。既而太祖问衮：“卿
曹外人，知我前问三日粮意乎？”对曰：“皆莫知也。”太祖
曰：“此易知耳。蠕蠕奔走数日，畜产之馀，至水必留。计
其道程，三日足及。轻骑卒至，出其不意，彼必惊散，其
势然矣。”衮以太祖言，出告部帅，咸曰：“圣策长远，非愚
近所及也。”衮常参大谋，决策帏幄。太祖器之，礼遇优
厚。衮每告人曰：“昔乐毅仗策于燕昭，公远委身于魏
武，盖命世难可期，千载不易遇。主上天姿杰迈，逸志
凌霄，必能囊括六合，混一四海。夫遭风云之会，不建
腾跃之功者，非人豪也。”遂策名委质，竭诚伏事。时刘
显地广兵彊，跨有朔裔，会其兄弟乖离，共相疑阻。衮
言于太祖曰：“显志大意高，希冀非望，乃有参天贰地，
笼罩宇宙之规。吴不并越，将为后患。今因其内衅，宜
速乘之。若轻师独进，或恐越逸。可遣使告慕容垂，共
相声援，东西俱举，势必擒之。然后总括英雄，抚怀遐
迩。此千载一时，不可失也。”太祖从之，遂破走显。又从
破贺讷。遂命群官登《勿居山》，游宴终日。从官及诸部
大人请聚石为峰，以记功德，命衮为文。慕容宝之来
寇也，衮言于太祖曰：“宝乘滑台之功，因长子之捷，倾
资竭力，难与争锋。愚以为宜羸师卷甲，以侈其心。”太
祖从之，果破之参合。皇始初，迁给事黄门侍郎。太祖
南伐，师次中山，衮言于太祖曰：“宝凭三世之资，城池
之固，虽皇威震赫，势必擒殄，然穷兵极武，非王者所
宜。昔郦生一说，田横委质；鲁连飞书，聊将授首。臣诚
德非古人，略无奇策，仰凭灵威，庶必有感。”太祖从之。
衮遗宝书，喻以成败。宝见书大惧，遂奔和龙。既克中
山，听入八议，拜衮奋武将军、幽州刺史，赐爵临渭侯。
衮清俭寡欲，劝课农桑，百姓安之。天兴初，征还京师。
后与崔逞荅司马德宗将郗恢书失旨，黜衮为尚书
令史。衮遇创业之始，以有才谟见任，率心奉上，不顾
嫌疑。太祖曾问南州人于衮，衮与卢溥州里，数谈荐
之。又衮未尝与崔逞相见，闻风称美。及中山平，卢溥
聚党为逆，崔逞荅书不允，并乖本言，故忿之。衮年过
七十，阖门守静，手执经书，刊定乖失，爱好人物，善诱
无倦，士类以此高之。永兴二年，疾笃，上疏曰：“臣既庸
人，志无殊操。值太祖诞膺期运，天地始开，参戎氛雾
之初，驰驱革命之会，托翼邓林，寄鳞溟海，遂荷恩宠，
荣兼出内。陛下龙飞九五，仍参顾问，曾无微诚，尘山
露海。今旧疾弥留，气力虚顿，天罚有罪，将填沟壑。然
犬马恋主，敢不尽言。方今中夏虽平，九域未一，西有
不宾之羌，南有逆命之寇，岷蜀殊风，辽海异教。虽天
挺明圣，拨乱乘时，而因几抚会，实须经略。介焉易失，
功在人谋。伏愿恢崇叡道，克广德心，使揖让与干戈
并陈，文德与武功俱运，则太平之化，康哉之美，复隆
于今，不独前世。昔子囊将终，寄言城郢；荀偃辞含，遗
恨在齐。臣虽暗劣，敢忘前志，魂而有灵，结草泉壤。”后
数日卒，年七十二。后世祖追录旧勋，遣大鸿胪即墓
策赠太保，谥曰文康公。